Bugár, Béla, podpredseda NR SR (2017-01-31):
Som taký kľudný. Pán poslanec, po prvé, neviem, čo ste teraz navrhli, lebo v tomto materiáli, čo ste odovzdali, tam je jednoznačne napísané, že navrhujeme, aby Národná rada Slovenskej republiky zaviazala vládu k zverejneniu všetkých prevodov pozemkov pod R7 smerom na Dunajskú Stredu od roku 2002. Takže prepáčte, vy ste hovorili, zaviazať ministra dopravy. Tak minister dopravy zatiaľ nie je šéfom vlády, ale možnože sa mýlim tak, ako sa mýlite vy v niektorých prípadoch. Ja som aspoň zverejnil, ako to bolo, a žiadnych bielych koňov na rozdiel od vás nemám. Ani nerozdeľujeme peniaze, ktoré dostala strana (potlesk), dostala strana, povedzme dvaja. (Potlesk.) Aby ste rozumeli. Takže ideme teraz, vážené panie poslankyne, páni poslanci, hlasovať najprv o návrhu pána poslanca Poliačika, ktorý... (Reakcie z pléna.) Ale chcem, prepáčte, pán poslanec navrhuje, aby sme vzali, teda aby sme vypustili z rokovania tlač 374, 375. Chcem sa opýtať, je všeobecný súhlas? Má na to právo. (Súhlasná reakcia pléna.) Ďakujem pekne. Pán poslanec Beblavý navrhol do 7 blokov zlúčiť rozpravu k jednotlivým zákonom, ktoré predložil k návrhu zrušiť vyššie územné celky. Môžem prečítať ešte raz alebo stačí jeho vysvetlenie? (Súhlasná i nesúhlasná reakcia pléna.) Stačí? Nech sa páči, prezentujme a hlasujme o tomto návrhu. (Hlasovanie.) Prítomných 140 poslancov, za návrh hlasovalo 140 poslancov. Konštatujem, že návrh pána poslanca Beblavého sme schválili. Pani poslankyňa Remišová žiada, aby tieto návrhy, ktoré musia byť podané písomne a, samozrejme, na papieroch, aby boli elektronicky do mailboxu. Nech sa páči, prezentujme a hlasujme. (Hlasovanie.) Prítomných 137, za 51, proti 28, zdržalo sa 57 poslancov, nehlasoval 1. Návrh nebol schválený. Pani poslankyňa Natália Grausová navrhla, aby poslanci na začiatku tohtoročnej schôdze ako prvej schôdze, aby sa pomodlili Otčenáš. (Reakcie z pléna.) Páni poslanci... (Smiech v sále.) Páni poslanci... (Smiech v sále a potlesk.) Prezentujme sa, prezentujme sa a hlasujme o návrhu pani poslankyne Grausovej. (Hlasovanie.) Prítomných 118 poslancov, za 18, proti 23, zdržalo sa 59 poslancov, nehlasovalo 18 poslancov. Návrh nebol schválený. Pán poslanec Číž navrhol zlúčiť rozpravu k bodom, k parlamentnej tlači 304 a 305. Je všeobecný súhlas alebo dám hlasovať? (Súhlasná reakcia pléna.) Áno? Ďakujem pekne. Pán poslanec Matovič navrhol zaviazal ministra obrany k zverejneniu všetkých udelení hodností politikom, pokiaľ dobre čítam, od roku 1993. Prezentujme sa a hlasujme. (Hlasovanie.) Prítomných 138 poslancov, za 65, proti 7, zdržalo sa 63, nehlasovali 3. Konštatujem, že návrh nebol schválený. Pán poslanec Matovič predložil ďalší návrh, aby vláda, Národná rada teda zaviazala vládu k zverejneniu všetkých prevodov pozemkov pod R7 smerom na Dunajskú Stredu od roku 2002. Prezentujme sa a hlasujme. (Hlasovanie.) Prítomných 136 poslancov, za 64, proti 19, zdržalo sa 52 poslancov, nehlasoval 1. Konštatujem, že návrh nebol schválený. Ten tretí návrh, samozrejme, už je vykonaný, je priamo v návrhu programu našej schôdze. Pán poslanec Matovič, ešte procedurálny? Potom musíme odovzdať, samozrejme, hneď procedurálny. Nech sa páči.